
 Қазіргі қоғам жағдайында балалар мен жасөспірімдер арасындағы тұлғааралық қарым-қатынас мәселесі ерекше өзектілікке ие. Соның ішінде ең күрделі мәселелердің бірі – буллинг (қорлау, қудалау) болып табылады. Ол физикалық, вербалды, әлеуметтік және психологиялық түрлерде көрінуі мүмкін. Балалар аула клубы жағдайында тәрбиеленушілер бос уақыттарының едәуір бөлігін өткізіп, бейресми ортада қарым-қатынас жасап, әлеуметтік байланыстарын белсенді түрде қалыптастыратындықтан, қақтығыстар мен буллингтің пайда болу қаупі сақталады.
Балалар аула клубы – әртүрлі жас ерекшеліктері, тәрбиесі мен өмірлік тәжірибесі бар балалар бір ортаға бірігетін ерекше әлеуметтену кеңістігі. Мұндай жағдайда конструктивті қарым-қатынас дағдыларын, өзара құрметті, толеранттылықты және жанжалдарды бейбіт жолмен шешу қабілеттерін қалыптастыру аса маңызды. Жүйелі профилактикалық жұмыстың болмауы агрессивті мінез-құлық үлгілерінің қалыптасуына, балалардың өзін-өзі бағалауының төмендеуіне, жалғыздық пен әлеуметтік оқшаулану сезімінің пайда болуына әкелуі мүмкін.
«ДосболLIKE» бағдарламасы балалар аула клубында қауіпсіз, психологиялық тұрғыдан жайлы және қолдаушы ортаны қалыптастыруға бағытталған. Бағдарлама тәрбиеленушілердің зорлық-зомбылықсыз қарым-қатынас дағдыларын, эмоционалдық интеллектін, эмпатиясын дамытуға, сондай-ақ өз әрекеттері мен мінез-құлқына жауапкершілікпен қарауын қалыптастыруға бағытталған. Жазғы кезеңде бағдарламаны жүзеге асырудың ерекшелігі – балалардың белсенділігінің артуы, клубта өткізетін уақытының көбеюі, қарым-қатынас шеңберінің кеңеюі және білім беру ұйымдары тарапынан бақылаудың салыстырмалы түрде азаюы. Осыған байланысты педагог-психологтың алдын алу және дамыту жұмыстарының маңыздылығы арта түседі, ол қақтығыстардың алдын алуға және балалар ұжымында жағымды психологиялық ахуал қалыптастыруға бағытталады.
Осы бағдарлама аясындағы педагог-психологтың жұмысы тренингтерді, әңгімелерді, ойын сабақтарын, арт-терапиялық жаттығуларды, диагностикалық зерттеулер мен бақылауды қамтиды. Ерекше назар тәрбиеленушілердің өзін-өзі реттеу дағдыларын дамытуға, өз эмоцияларын тану және білдіру қабілеттеріне, сондай-ақ басқа адамдардың сезімдерін түсіне білуіне аударылады.
Бағдарламаның мақсаты
Балалар аула клубы тәрбиеленушілері арасында буллингтің алдын алу және оның көріністерін азайтуға жағдай жасау, балалар ұжымында құрметке, қауіпсіздікке және өзара қолдауға негізделген қарым-қатынас мәдениетін қалыптастыру.
Бағдарламаның міндеттері
· Тәрбиеленушілерде буллинг туралы, оның себептері, түрлері және салдары жөнінде түсінік қалыптастыру;
· Балалар ортасында зорлық-зомбылықсыз және конструктивті қарым-қатынас дағдыларын дамыту;
· Эмоционалдық интеллектті, эмпатияны және жанашырлық қабілетін дамытуға ықпал ету;
· Қақтығыстарды тиімді шешу және агрессивті мінез-құлықтың алдын алу тәсілдерін үйрету;
· Өзін-өзі бақылау, өзін-өзі реттеу және эмоцияларды басқару дағдыларын қалыптастыру.

